1.

Za bod 12 [nariadenie Európskeho parlamentu a Rady (ES) č. 999/2001] v časti 7.1 kapitoly I prílohy I k dohode sa dopĺňa toto: „Všeobecné potravinové právo a Európsky úrad pre bezpečnosť potravín 13. 32002 R 0178: nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1), zmenené a doplnené týmito nariadeniami: — 32003 R 1642: nariadenie Európskeho parlamentu a Rady (ES) č. 1642/2003 z 22. júla 2003 (Ú. v. EÚ L 245, 29.9.2003, s. 4), — 32006 R 0575: nariadenie Komisie (ES) č. 575/2006 zo 7. apríla 2006 (Ú. v. EÚ L 100, 8.4.2006, s. 3). Ustanovenia nariadenia (ES) č. 178/2002 sa na účely tejto dohody vykladajú s touto úpravou: a) toto nariadenie a právne akty prijaté na základe tohto nariadenia sa uplatňujú na Island bez prechodného obdobia uvedeného v odseku 2 úvodnej časti kapitoly I prílohy I; b) štáty EZVO sa zúčastňujú na činnosti Európskeho úradu pre bezpečnosť potravín (ďalej len ‚úrad‘) s výnimkou hlasovacieho práva. Pokiaľ nie je ďalej stanovené inak a bez ohľadu na ustanovenia protokolu 1 k dohode sa pod výrazom ‚členský(-é) štát(-y)‘ uvedeným v nariadení rozumejú okrem významu v nariadení aj štáty EZVO. Uplatňuje sa odsek 11 protokolu 1; c) príslušné štáty EZVO sa vyzývajú, aby vysielali pozorovateľov na zasadania Stáleho výboru pre potravinový reťazec a zdravotný stav zvierat, ktoré sú zamerané na problematiku spadajúcu do právnych aktov uvedených v dohode. Zástupcovia štátov EZVO sa plne zúčastňujú na činnosti výboru, nemajú však hlasovacie právo; d) znenie článku 12 sa nahrádza takto: ‚Právne predpisy štátov EZVO týkajúce sa výroby, dovozu a uvádzania potravín a krmív na trh sú v súlade s príslušnými požiadavkami potravinového práva vrátane účinných opatrení, ktoré zabezpečia, že výrobky stiahnuté z trhu v členskom štáte EÚ nemôžu byť vyvezené ani reexportované do tretej krajiny cez štát EZVO.‘; e) Dozornému úradu EZVO budú doručené informácie uvedené v článku 26 ods. 3, článku 32 ods. 2, článku 33 ods. 4 a 6 a v článku 34 ods. 4; f) článok 29 sa uplatňuje s týmito úpravami: Štát EZVO môže požiadať úrad, aby vydal vedecké stanovisko k záležitostiam v rámci jeho poslania. Táto požiadavka je predovšetkým adresovaná Komisii, ktorá ju v prípade, ak požiadavka predstavuje spoločný záujem, postúpi úradu s cieľom získať požadované stanovisko. Dozorný úrad EZVO môže požiadať úrad o vedecké stanovisko k prípadu. V záujme zabezpečenia harmonizovaného prístupu spolupracuje Dozorný úrad EZVO s Komisiou; g) článok 31 sa uplatňuje s týmito úpravami: Dozorný úrad EZVO môže požiadať úrad o poskytnutie vedeckej a technickej pomoci, ako je uvedené v článku 31, v oblastiach v rámci jeho poslania podľa dohody; h) v článku 48 sa dopĺňa tento text: ‚Odchylne od článku 12 ods. 2 písm. a) Podmienok zamestnávania ostatných zamestnancov Európskych spoločenstiev výkonný riaditeľ úradu môže zamestnať štátnych príslušníkov štátov EZVO, ktorí požívajú plné občianske práva, na základe zmluvy.‘; i) články 53 a 54 sa uplatňujú s týmito úpravami: 1. V prípade potravín alebo krmív pochádzajúcich zo Spoločenstva alebo štátu EZVO sa uplatňuje toto: a) Ak má Spoločenstvo alebo štát EZVO v úmysle prijať mimoriadne opatrenia proti ostatným zmluvným stranám, bezodkladne o tom informuje ostatné strany. Navrhované opatrenia sa bezodkladne oznamujú každej zo zmluvných strán, ako aj Komisii ES a Dozornému úradu EZVO. Bez toho, aby bola dotknutá možnosť uviesť do platnosti tieto opatrenia ihneď, uskutočnia sa medzi Komisiou ES a príslušnými zmluvnými stranami na žiadosť ktorejkoľvek z nich čo najskôr konzultácie, aby sa našlo primerané riešenie. V prípade nezhody môže ktorákoľvek zúčastnená strana postúpiť príslušnú záležitosť Spoločnému výboru EHP. Ak nemožno dosiahnuť dohodu v uvedenom výbore, zmluvná strana môže prijať primerané opatrenia. Takéto opatrenia sa musia obmedziť len na to, čo je nevyhnutné na nápravu danej situácie. Prednosť majú také opatrenia, ktoré čo najmenej narušia fungovanie dohody. b) Ak má Komisia ES v úmysle prijať rozhodnutie o mimoriadnych opatreniach týkajúcich sa časti územia Spoločenstva, bezodkladne o tom informuje Dozorný úrad EZVO a štáty EZVO. Ak Komisia ES prijme rozhodnutie o mimoriadnych opatreniach týkajúcich sa časti územia Spoločenstva, príslušný štát EZVO prijme po porade a po preskúmaní situácie zodpovedajúce opatrenia, pokiaľ zo špecifickej situácie tohto štátu nevyplýva, že takéto opatrenia nie sú odôvodnené. V takomto prípade ihneď informuje Dozorný úrad EZVO a Komisiu ES. Konzultácie sa uskutočnia čo najskôr, aby sa našlo primerané riešenie. V prípade nezhody sa uplatňuje štvrtý pododsek písmena a). 2. V prípade potravín a krmív pochádzajúcich z tretích krajín sa uplatňuje toto: a) Štáty EZVO prijmú súčasne s členskými štátmi ES mimoriadne opatrenia, ktoré zodpovedajú opatreniam prijatým členskými štátmi ES v prípade dovozu z tretích krajín. b) V prípade akýchkoľvek ťažkostí v súvislosti s uplatňovaním právneho aktu Spoločenstva to príslušný štát EZVO bezodkladne oznámi Spoločnému výboru EHP. c) Tento odsek sa uplatňuje bez toho, aby bola dotknutá možnosť štátu EZVO prijať jednostranné mimoriadne opatrenia až do prijatia rozhodnutí uvedených v písmene a). d) Spoločný výbor EHP môže rozhodnutia Spoločenstva vziať na vedomie; j) článok 60 sa mení a dopĺňa takto: 1. V odseku 1 sa dopĺňa tento text: ‚Ak štát EZVO zaujme stanovisko, že opatrenie prijaté členským štátom EÚ nie je zlučiteľné s týmto nariadením alebo pravdepodobne ovplyvní fungovanie dohody, predloží túto záležitosť Spoločnému výboru EHP. Rovnaký postup sa uplatňuje aj v prípade, ak členský štát EÚ zaujme stanovisko, že opatrenie prijaté štátom EZVO nie je zlučiteľné s týmto nariadením alebo pravdepodobne ovplyvní fungovanie dohody.‘ 2. V odseku 2 v prvej a poslednej vete sa pod výrazom ‚oba členské štáty‘ rozumie ‚štát EZVO a členský štát EÚ‘ a pod výrazom ‚Komisia‘ sa rozumie ‚Spoločný výbor EHP‘. V druhej vete sa pod výrazom ‚Komisia si môže‘ rozumie ‚Spoločný výbor si môže na žiadosť ktorejkoľvek zmluvnej strany‘; k) štáty EZVO finančne prispievajú do rozpočtu úradu v súlade s článkom 82 ods. 1 písm. a) dohody a s protokolom 32 k dohode; l) štáty EZVO udelia úradu rovnaké výsady a imunity, ako sú tie uvedené v Protokole o výsadách a imunitách Európskych spoločenstiev.“